Små (ofte 3 – 5 mm), avlange, blanke, fint hårete, mørke snutebladrullere med mer eller mindre utpreget metallisk glans. Hodet er i midten trukket ut til en snute som er lengre, ofte mye lengre, enn resten av hodet. Fasettøynene er runde og utstående. Brystskjoldet (pronotum) er omtrent så langt som bredt, framover tilsmalnet, med rundede sider. Dekkvingene er mye bredere enn brystskjoldet, med tydelige skuldre, parallellsidige. Beina er kraftige og middels lange.